Crusaders weer in eindstryd ná hulle Hurricanes in riller klop | Maroela Media
Hurricanes se Ngani Laumape word platgeduik deur die Crusaders se Braydon Enner (links) tydens die Superrugby-semifinaal in Christchurch, Nieu-Seeland. (Foto: AP Photo/Mark Baker)
Die Crusaders het Saterdag in Christchurch 'n ongelooflike 14de keer tot die Superrugby-eindstryd sedert 1996 deurgedring toe hulle die Hurricanes met 30-26 geklop het, maar die kleed van onoorwinlikheid hang net-net oor hul skouers.
Niemand kan daarteen stry dat die Crusaders vanjaar verdien het om aanstaande Saterdag in die eindstryd teen die Argentynse Jaguares (weer) in Christchurch te speel nie, maar as die Jaguares die tweede helfte van die Nieu-Seelandse derby dopgehou het, sal hulle baie daaruit kan put en planne beraam om die Crusaders van 'n tiende titel te weerhou.
Die Crusaders was rustyd met 13-7 voor en heeltemal in beheer, maar toe skakel die Hurricanes na die hoogste rat oor en dwing die Crusaders byna op hul knieë.
Dit was een van die beste getuigskrifte vir rugby, want daar was drama, drieë, passie en 'n meesterplan vir elke afrigter hoe om rugby te speel ná 'n valerige eerste helfte.
Waar die Crusaders 40 minute in beheer was, het die Hurricanes oorgeneem en die tuisspan van hul voete af gehardloop.
Kyk maar net na die eindstatistieke: Die Hurricanes het vier drieë tenoor drie gedruk, verder met die bal gevorder (466 m teenoor 432 m), meer verdedigers geflous (40 teenoor 17), die bal 167 keer teenoor 116 aan- en uitgegee, genoeg besit vanuit die lynstane, los- en vaste skrums gekry, asook baie minder foute begaan.
Hulle het byna totale rugby gespeel en dis mos hoe jy 'n Nieu-Seelandse span kan klop.
Moenie die bal doelloos wegskop nie, behou besit, gebruik oorslaan-aangeë, wissel jou aanvalle af, speel vlak en dan diep, swaai die bal na links en regs, voer die basiese beginsels reg uit.
Dit sit nie in enige span se broek nie, want nie al die spanne het twee Barrett-broers (Beauden en Jordie), die stormram Ngani Laumape, Matt Procter, Ben Lam en TJ Perenara agterlangs nie.
Die Crusaders moes in die laaste vyf minute baie diep delf, aanslag ná aanslag van hul doellyn af weghou en was dit nie vir 'n stukkie ongeoorloofde (slim) spel van die Crusaders- en All Blacks-slot Sam Whitelock nie toe hy die bal in 'n kritieke stadium by 'n losskrum uit Perenara se hande geklap het nie, kon die Hurricanes momentum behou en dalk gewen het.
Maar voordat enige span daaraan kan dink om die Crusaders te klop, sal hulle teenvoeters vir Richie Mo'unga, Jack Goodhue, Ryan Crotty, Sevu Reece, Codie Taylor, Scott Barrett, Whitelock, Jordan Taufoa, Matt Todd en Kieran Read moet vind.
Punte: Crusaders 30 (13): Drieë: Sevu Reece (2), Richie Mo'unga. Doelskoppe: Mo'unga (3). Strafdoele: Mo'unga (3).
Saders jou lekker lekker,baie lekker ding!!!!!Saterdag lig ons vir die 10 keer daai koppie,so baie trots op julle manne!!!!!
Go Crusaders, julle verdien weer om te wen, behalwe die flou koeie.
Hoop die Jagaures wen. Hulle speel uitstekend. En Crusaders, Jaguares en Bulls stukke beter as die papsak snoekbraai spulletjie in die Kaap in.
Ai foei tog.
Al die sissies wat op skool so geboelie is, kan darem wraak neem deur vir 'n span te skree wat hulle net op tv gesien het :-)